Πανερυθραϊκός Α.Σ.

Ο Αθλητικός Σύλλογος Πανερυθραϊκός είναι ελληνικό αθλητικό σωματείο που δραστηριοποιείται στην περιοχή της Νέας Ερυθραίας στο Νομό Αττικής, όπου και βρίσκεται η έδρα του, το Κλειστό Γυμναστήριο Νέας Ερυθραίας «Στέλιος Καλαϊτζής». Προήλθε από τη συνένωση των παλιών ποδοσφαιρικών ομάδων Όμιλος Φιλάθλων Ερμής και Γ.Σ. Ένωση Νέας Ερυθραίας που λειτουργούσαν από το 1931, το οποίο θεωρείται ως επίσημο έτος ίδρυσής του. Αγωνίζεται με χρώματα το κόκκινο και το λευκό. Ο σύλλογος διατηρεί τμήματα ποδοσφαίρου, καλαθοσφαίρισης, πετοσφαίρισης και ποδηλασίας.

Τμήμα ποδοσφαίρου ανδρών

Ίδρυση
Το τμήμα ποδοσφαίρου αποτελεί το πρώτο που δημιουργήθηκε ταυτόχρονα με την ίδρυση του συλλόγου ως "Ο.Φ. Ερμής" το 1931. Παλιότερος τοπικός σύλλογος υπήρξε ο Ερμής, ο οποίος αγωνιζόταν στη Γ΄ ΕΠΣΑ τη σεζόν 1937-38. Τη σεζόν 1938-39 επρόκειτο να ενταχθεί στην ΕΠΣΑ και η Ένωσις Ν. Ερυθραίας. Το Σεπτέμβριο του 1938 οι δύο ομάδες ανακοίνωσαν πως συγχωνεύονται:

"Τα δύο ποδοσφαιρικά σωματεία του Ομίλου Φιλάθλων Ερμού (Γ΄ κατηγορίας Αθηνών) και του Γυμναστικού Συλλόγου Ενώσεως Ν. Ερυθραίας συνεχωνεύθηκαν υπό την επωνυμίαν "Πανερυθραϊκός Α.Ο." και υπό την επωνυμίαν αυτήν θα κατέρχωνται εις το πρωτάθλημα Γ΄ Αθηνών της προσεχούς περιόδου."

Νεότερα χρόνια
Κατά την αγωνιστική περίοδο 2010-11 ο Πανερυθραϊκός Α.Σ. πήρε μέρος στο Πρωτάθλημα του 2ου Ομίλου της Β' Κατηγορίας Ανδρών της Ε.Π.Σ.Α.
Την αγωνιστική περίοδο 2011-12 ο Πανερυθραϊκός Α.Σ. πήρε μέρος στο Πρωτάθλημα του 2ου Ομίλου της Α' Κατηγορίας Ανδρών της Ε.Π.Σ.Α.

Διακρίσεις
 Στις 03/05/2014 κέρδισε το Κύπελλο Ερασιτεχνών Ελλάδας επικρατώντας στον τελικό που διεξήχθη στην Κόρινθο του Ερμή Κιβερίου με 2-1. Στις 08/06/2014 έχασε στον τελικό του Σούπερ Καπ Ερασιτεχνών από την Α.Ε. Λάρισας με 2-1 στην παράταση.

Τμήμα καλαθοσφαίρισης ανδρών 

Το τμήμα ανδρικής καλαθοσφαίρισης αποτελεί το δεύτερο σε παλαιότητα για το σύλλογο μετά το ποδοσφαιρικό, με την ιστορία του να ξεκινά το 1975. Ως επίσημη έδρα διατηρεί το Κλειστό Γυμναστήριο Νέας Ερυθραίας «Στέλιος Καλαϊτζής», κατασκευής 1994 και χωρητικότητας 500 θεατών. Η ομάδα της Νέας Ερυθραίας αποτελεί μέλος της Ένωσης Σωματείων Καλαθοσφαίρισης Αττικής, στα τοπικά πρωταθλήματα της οποίας ξεκίνησε την αγωνιστική της πορεία.

Τμήμα πετοσφαίρισης ανδρών 

Το τμήμα ανδρικής πετοσφαίρισης του συλλόγου ιδρύθηκε το 1977. Πρωτεργάτες του ήταν οι Μιχάλης Χατζηπέρρος, Κώστας Βακάκης και Αντώνης Γουρουντής. Έδρα του είναι το Κλειστό Γυμναστήριο Νέας Ερυθραίας «Στέλιος Καλαϊτζής», χωρητικότητας 300 θεατών. Αγωνίζεται με χρώματα το κόκκινο και το σκούρο μπλε. Νομικά αποτελεί ένα από τα ερασιτεχνικά τμήματα του συλλόγου.

Τμήμα ποδηλασίας 
Ο Πανερυθραϊκός διατηρεί τμήμα ποδηλασίας με αθλητές και αθλήτριες που αγωνίζονται σε όλες τις κατηγορίες σε Διασυλλογικούς, Τοπικούς, και Πανελλήνιους Αγώνες. Ο σύλλογος έχει εκπροσωπηθεί από αθλητές και αθλήτριες στις Εθνικές Ομάδες Ποδηλασίας.

Από τα ιδρυτικά μέλη του τμήματος ποδηλασίας του Πανερυθραϊκού ήταν οι αδερφοί Γιώργος και Σταμάτης Ρηγούτσος (1940-2006). Ο δεύτερος αγωνίστηκε για περισσότερα από 23 χρόνια με τα χρώματα της Α.Ε.Κ. και αναδείχθηκε πολλές φορές πρωταθλητής Ελλάδος στο δρόμο και την πίστα.

Έντυπο 
Το 2002 ο σύλλογος προχώρησε στην έκδοση περιοδικού με τίτλο Σπορ στα Βόρεια, το οποίο αργότερα ανέστειλε την κυκλοφορία του. Διευθυντής υπήρξε ο Αντώνης Γουρουντής, αρχισυντάκτης ο Γιώργος Μαμζερίδης, ενώ βασικοί συνεργάτες οι αδελφοί Παναγιώτης και Σταύρος Θανόπουλοι, ιστορικοί ερευνητές, συγγραφείς και δημοσιογράφοι του ελληνικού αθλητισμού.

Παραπομπές

Εξωτερικοί σύνδεσμοι 

Πανερυθραϊκός {archive}
Πανερυθραϊκός Π.Σ.

 
Αθλητικοί σύλλογοι Αττικής
Ιδρύσεις αθλητικών συλλόγων το 1931
Ποδοσφαιρικές ομάδες Ελλάδας
Ελληνικοί σύλλογοι ποδηλασίας